De Sergius Golowin isch 1930 z Prag zur Wält cho. 1933 isch sini Mueter, d'Dichterin Alla von Steiger, zäme mit em  Sergius Golowin i d'Schwiiz zruggcho; de Vatter, en russische Bildhauer, hed trännt vo de Familie in Paris gläbt. Nach sinnere Schuelzyt isch de Golowin als Bibliotheksassischtänt a de Bärner Schtadt- und Universitätsbibliothek tätig gsi. Är hed i de Jugendbewegig mitgmacht. Zwüsche 1957 und 1968 het är als Archivar z Burgdorf gschaffet. Zwüsche 1971 und 1981 isch är Grossrat vom Landesring der Unabhängigen (LdU) gsi und het sich insbesondere für d'Jugendkultur und Umwältanliege iigsetzt. Dena het de Golowin als freie Schriftschteller i de Nöchi vo Bärn gläbt.